**Pilottiehdotus kuntien päätöstiedon avaamisesta**

Helsingin kaupunki on toteuttanut avoimen rajapintapalvelun (OpenAhjo) asianhallintajärjestelmällä julkaistuihin esityslistoihin, pöytäkirjoihin ja viranomaispäätöksiin [1]. Rajapinta mahdollistaa kaupungin julkisen päätöksentekoaineiston käsittelyn kaupungista riippumattomien toteuttajien OpenAhjo- yhteensopivilla sovelluksilla ja näin parantaa merkittävästi sekä kaupunkilaisten että kaupungin hallinnon mahdollisuuksia seurata päätöksentekoa. Helsingin kaupunki on hyödyntänyt rajapintaa myös itse toteuttamalla karttapohjaisen Päätökset -palvelun, joka on avoimen lähdekoodin sovellus [2].

Myös Jyväskylän kaupunki on päättänyt toteuttaa kaupungille avoimen rajapintapalvelun KTweb-asianhallintajärjestelmällä julkaistuihin pöytäkirjoihin Helsingin kanssa yhteensopivasti OpenAhjo-määritysten mukaisesti. Näin kaikki samat sovellukset, jotka toimivat Helsingissä on saatettavissa toimimaan myös Jyväskylässä.

Jyväskylän kaupungin tuella Open Knowledge Finland toteuttaa Jyväskylän rajapintapalveluja hyödyntävän pilottisovelluksen “Päätökset Jyväskylä”, joka on Jyväskylään sopivin minimimuutoksin tehty sovitus Helsingin kaupungin Päätökset-palvelusta. Kehityspolkuna nähdään mahdollisuus kehittää tästä kansallinen kuntien ja kaupunkien Päätökset -palvelu, joka toimisi käyttöliittymänä kaikille niille kaupungeille, jotka avaavat päätösdatansa yhdenmukaisesti rajapinnan kautta.

Kansainvälisesti ei vielä ole kehittynyt yhtenäistä standardia päätösdatan avaamiselle, mutta Helsingin ja Jyväskylän esimerkin mukaisesti on mahdollista kehittää kansallinen ja sitten kansainvälinen malli päätösdatan avaamiselle. Eri paikkakunnilla olisi helppo ottaa rajapinta käyttöön, koska siihen on jo tehty valmiiksi avoimen lähdekoodin käyttöliittymäsovelluksia niin verkkopalveluina, kuin mobiili aplikaatioinakin.

Ehdotamme, että Valtiovarainministeriön avoimen tiedon ohjelma valitsee kuntien päätösdatan avaamisen pilotiksi. Pilotista voitaisiin asiantuntemuksen ja rahoituksen muodossa tukea kuntia ja kaupunkeja siinä, että he avaisivat päätösdatansa OpenAHJO -yhteentoimivassa muodossa. Myös kansallisen Päätökset -palvelun jatkokehittäminen voisi olla osa pilottia.

[1]: <http://dev.hel.fi/apis/openahjo>
[2]: <http://dev.hel.fi/paatokset/>

* Ystävällisin terveisin,
* Antti Poikola
* Open Knowledge Finland